Terry Broadhurst

Terry Broadhurst (s. 30. marraskuuta 1988 Orland Park, Illinois, Yhdysvallat) on yhdysvaltalainen jääkiekkoilija, joka pelaa Slovakian Extraligan HK Popradissa. Hän on pelipaikaltaan vasen laitahyökkääjä.
Ura.
Seuraura.
Broadhurst pelasi Chicago Furyn junioreissa, jonka jälkeen USHL-joukkue Sioux Falls Stampede varasi hänet 56. pelaajana kesällä 2007. Broadhurst pelasi joukkueessa kaksi seuraavaa kautta, joista jälkimmäisellä kaudella 2008–2009 hän voitti Stampeden sisäisen piste- ja maalipörssin tehoilla 27+31=58. Vuosina 2009–2012 Broadhurst kävi Nebraskan yliopistoa Omahassa. Hänet valittiin "Freshman-vuotensa" 2009–2010 päätteeksi CCHA:n tulokkaiden tähdistökentälliseen. Kahden jälkimmäisen kautensa päätteeksi Broadhurst valittiin WCHA:n akateemiseen tähdistökentälliseen. Kaudella 2011–2012 hän toimi UNO:n kapteenina. Broadhurst oli joukkueen toiseksi paras pistemies Matt Whiten jälkeen tehoilla 16+20=36.
Maaliskuussa 2012 Broadhurst teki kaksivuotisen tulokassopimuksen Chicago Blackhawksin kanssa. Hän liittyi pian tämän jälkeen koesopimuksella AHL-joukkue Rockford IceHogsiin, jossa Broadhurst pelasi kahdeksan runkosarjaottelua tehden kaksi syöttöpistettä. Kauden 2012–2013 hän aloitti ECHL-joukkue Toledo Walleyessa, johon vaikutti osaksi myös NHL:n työsulku, jonka vuoksi alkukauden IceHogsin vahvuudessa pelasivat mm. Marcus Krüger, Brandon Saad, Andrew Shaw ja Brandon Bollig. Broadhurst pelasi Walleyessa 36 runkosarjaottelua tehopistein 12+19=31. NHL-kauden käynnistyttyä tammikuussa 2013 hänet nostettiin IceHogsin vahvuuteen, jossa hänen varsinainen tulokaskautensa toi 31 runkosarjaottelussa tehot 5+8=13. Kauden 2013–2014 Broadhurst pelasi siellä kokonaan ja oli joukkueen neljänneksi paras pistemies tehoilla 16+28=44. IceHogsissa hänen kanssaan pelasi myös Broadhurstin pikkuveli Alex. Huhtikuussa 2014 Terry Broadhurst nostettiin Blackhawksin NHL-joukkueen harjoitusvahvuuteen loukkaantumisten varalta, mutta hän ei kuitenkaan saanut siellä tililleen otteluakaan.
Heinäkuussa 2014 Broadhurst teki vapaana agenttina vuoden mittaisen AHL-sopimuksen Chicago Wolvesin kanssa. Hän osallistui samana syksynä myös NHL-joukkue St. Louis Bluesin harjoitusleirille. Kaudeksi 2015–2016 Broadhurst siirtyi vuoden mittaisella sopimuksella Ruotsin SHL-liigan Skellefteå AIK:hon. Hän voitti kauden päätteeksi SHL-hopeaa, vaikka Broadhurst viettikin loppukautensa lainalla samassa liigassa pelaavassa Brynäs IF:ssä, jonne Skellefteå lainasi hänet suuremman peliajan perässä maaliskuussa 2016. Kaikkiaan Broadhurstin ensimmäinen pääsarjakausi Euroopassa toi 48 runkosarjaottelussa tehot 6+8=14 ja kolmessa playoff-ottelussa kolme syöttöpistettä. Mestarien liigassa hän teki kymmenessä ottelussa tehot 2+2=4.
Broadhurst siirtyi kaudeksi 2016–2017 vuoden mittaisella sopimuksella SM-liigajoukkue KooKoohon. Hän oli joukkueen paras syöttäjä ja toiseksi paras pistemies Juha-Pekka Haatajan jälkeen tehoilla 14+22=36. Syyskuussa 2017 Broadhurst palasi koesopimuksella AHL-joukkue Chicago Wolvesiin, mutta hän jäi harjoitusleirin päätteeksi kuitenkin ilman jatkosopimusta. Lokakuun 2017 lopulla Broadhurst siirtyi puolestaan 25 ottelun mittaisella koesopimuksella toiseen AHL-joukkueeseen, Cleveland Monstersiin. Joukkueessa pelasi myös hänen pikkuveljensä Alex. Kymmenen ottelun jälkeen joulukuussa Broadhurstin koejaksoa Monstersin kanssa pidennettiin samanmittaisella sopimuksella. Helmikuussa 2018 hän sai joukkueeseen loppukauden 2017–2018 kattavan jatkosopimuksen.
Elokuussa 2018 Broadhurst teki vuoden mittaisen AHL-sopimuksen hänen aiemman seuransa Rockford IceHogsin kanssa. Broadhurst osallistui samana syksynä myös Chicago Blackhawksin NHL-joukkueen harjoitusleirille. Hän nousi kaudella 2018–2019 IceHogsin varakapteeniksi. Marraskuussa 2019 Broadhurst siirtyi koesopimuksella AHL-joukkue Charlotte Checkersiin oltuaan ilman sopimusta alkukauden 2019–2020. Maaliskuussa 2020 Checkers kauppasi hänet ja hyökkääjä Cédric Lacroix'n Bridgeport Sound Tigersiin vaihdossa hyökkääjä Ryan Bourqueen.
Huhtikuussa 2021 Broadhurst siirtyi loppukauden 2020–2021 kattavalla sopimuksella ECHL-joukkue Indy Fueliin oltuaan alkukauden ilman sopimusta. Lokakuussa hän palasi jälleen koesopimuksella Chicago Wolvesin AHL-joukkueeseen, jonka kanssa Broadhurst jäi ilman sopimusta. Marraskuussa hän siirtyi koesopimuksella AHL-joukkue Tucson Roadrunnersiin, jossa Broadhurst pelasi kauden 2021–2022 loppuun.
Kaudeksi 2022–2023 Broadhurst siirtyi vuoden mittaisella sopimuksella Saksan DEL-liigan Augsburger Pantheriin. Hän oli joukkueen neljänneksi paras pistemies tehoilla 10+18=28. Tammikuussa 2024 Broadhurst palasi SM-liigaan seitsemän vuoden tauon jälkeen ja teki loppukauden 2023–2024 kattavan sopimuksen Turun Palloseuran kanssa oltuaan alkukauden ilman sopimusta.
Lokakuussa 2024 Broadhurst siirtyi loppukauden 2024–2025 kattavalla sopimuksella Slovakian Extraligan HK Popradiin.
Maajoukkueura.
Broadhurst edusti Yhdysvaltoja Deutschland Cupissa vuonna 2015.
Pelityyli.
Elite Prospects-sivuston Erik K. Pirin vuonna 2012 tekemän analyysin mukaan Broadhurst on pelityyliltään monipuolinen kahden suunnan hyökkääjä, joka pystyy pelaamaan myös rikkovassa roolissa.
Muuta.
Broadhurstin pikkuveli Alex pelaa hyökkääjänä KHL-seura Amur Habarovskissa. Hän on aiemmin pelannut myös kaksi NHL-ottelua Columbus Blue Jacketsissa kaudella 2017–2018.